山行紀事
作者：洪咨夔
朝代：宋

paragraphs: 扉開日華早，路轉霜花鮮。
遊鴻得嘉客，健鶴隨老僊。
舴艋野渡淺，畧彴孤村連。
紆餘盤龍外，杳靄烏猿邊。
麥畦破凍剗，稻架烘晴懸。
萬鴉暗澒洞，隻鷺明㛹娟。
寺古繚虛嶂，房深貯澄漣。
珍鱗紫金睟，秀石蒼玉攣。
住僧自縛律，愛客能逃禪。
老帖不容搨，枯琴尚堪弦。
出訪文舉碣，還息維摩氈。
窗暉梅枝月，帳鬰柏子煙。
吸清飽蟬腹，擁薄攢龜肩。
忍寒如忍艾，望曉猶望年。
報明翠鯨壯，送暖紅鱗妍。
讀易坐方穩，搜詩去俄翩。
行行晉縣壘，歷歷吳墓田。
森峭徑絕壁，嵌空派危泉。
飛墮雪珂境，撼動冰輪天。
憇寂小養雋，挾酣急凌巔。
閣摧失傑詠，巖在餘奇鎸。
夕氣生遠嶼，倦懷寄平川。
路旁柳如此，陌上花依然。
數年束强項，一日舒聯拳。
大千自鵬鷃，方寸皆魚鳶。
東風染芳碧，更着尋春鞭。